ROLUL DIRECTIVELOR EUROPENE ÎN ARMONIZAREA LEGISLAŢIILOR NAŢIONALE – ASPECTE VIZÂND DREPTUL PENAL


ABSTRACT
Armonizarea legislativă în materie penală are drept scop stabilirea unui spaţiu european comun de libertate, de securitate şi de justiţie ce răspunde încrederii mutuale între sistemele justiţiei penale din statele membre, care se sprijină pe principiile libertăţii şi democraţiei statului de drept şi respectă drepturile fundamentale garantate de Convenţia europeană pentru protecţia drepturilor omului şi a libertăţilor fundamentale, precum şi de Protocoalele adiţionale la acesta.

Lucrarea de faţă încearcă o prezentare sintetică a modalităţilor de realizare a obiectivelor în domeniul justiţiei penale prevăzute în cadrul Tratatelor Uniunii Europene, respectiv a instrumentelor instituţionale şi juridice de punere în practică a acestora.
Analizate prin prisma raportului dintre ordinea juridică comunitară şi cea naţională, Directivele instituie o ordine proprie, instituţională, obligatorie pentru statele membre ale Uniunii Europene, pe care se structurează normele dreptului intern, respectând principiile fundamentale ale dreptului procesual penal, dar adaptându-le specificului fiecărui stat.

În acest sens, merită a fi reţinut rolul Directivelor europene, al asistenţei judiciare şi cooperării în materie penală, drept mijloace eficiente de apropiere a legislaţiilor penale în cadrul spaţiului comunitar.

I. CONSIDERAŢII GENERALE
	

	


Unul din obiectivele Uniunii Europene este acela de a oferi cetăţenilor un nivel ridicat de protecţie într-un spaţiu de libertate, securitate şi justiţie.

Dacă acum mai bine de treizeci de ani, activitatea unui judecător sau a unui ofiţer de poliţie se limita, în general, la cadrul strict naţional şi chiar regional, în prezent nu mai este cazul. Poliţia şi justiţia se confruntă cu răspândirea la nivel mondial a infracţionalităţii. Acest fenomen începe să ia amploare, în special în Uniunea Europeană. 

Caracterul transfrontalier al infracţionalităţii a creat dificultăţi în ceea ce priveşte identificarea persoanelor vinovate, urmărirea şi judecarea acestora, dar şi punerea în executare a hotărârilor de condamnare sau a măsurilor coercitive luate în cadrul procesului penal.
Armonizarea legislativă este necesară pentru buna functionare a Pieţei Unice comunitare, a politicilor UE, a economiei statelor membre şi pentru transpunerea în practică a principiilor democraţiei şi statului de drept care stau la baza edificiului comunitar. Acest proces face ca legislaţiile ţărilor membre şi ale celor ce doresc să adere la UE să se alinieze normelor dreptului comunitar. 

În dreptul comunitar, directiva este un instrument legislativ obligatoriu pentru statele membre cărora li se adresează în ceea ce priveşte rezultatul care trebuie atins, dar lasă la latitudinea lor forma şi metodele de obţinere a acestuia. Directivele pot fi adoptate, în conformitate cu Tratatul CE, fie de Parlamentul European şi de Consiliu, fie de către Consiliu ori de Comisie. Odată adoptate, directivele comunitare trebuie să fie transpuse de fiecare stat membru, şi anume acestea trebuie să fie puse în aplicare prin legi naţionale.

Potrivit principiului supremaţiei dreptului comunitar asupra dreptului statelor membre, normele juridice comunitare au prioritate, faţă de cele ale dreptului intern, fiind interzise orice reglementări de natură a le contrazice sau limita.

Conform doctrinei, efectele unei directive vizează o ,,constantă juridică”, reprezentând modelul legislativ impus de obligaţia comună pentru toate statele membre, pe de o parte, şi un ,,element variabil” reflectat în activitatea concretă de aplicare a acestor norme, adaptate sistemului legislativ al fiecărui stat, pe de altă parte.

Analizate prin prisma raportului dintre ordinea juridică comunitară şi cea naţională, directivele instituie o ordine instituţională, obligatorie pentru statele membre ale Uniunii Europene, pe care se structurează normele dreptului intern, respectând principiile fundamentale ale dreptului procesual penal, dar adaptându-le specificului fiecărui stat.

În principiu, directivele nu au aplicabilitate directă, deoarece reglementează obiective, iar nu mijloace de aducere la îndeplinire a acestora.

Cu toate acestea, conţin reglementări deosebit de importante care trebuie să se regăsească în prevederile legislative ale statelor membre ale Uniunii Europene.

Pentru a asigura eficienţa directivelor, trebuie invocate dispoziţiile art.189 din Tratatul UE, potrivit cărora este obligaţia judecătorului naţional de a aplica direct prevederile unei directivei, dacă constată că statul respectiv nu a transpus sau a transpus incorect prevederile acesteia.
Principalul argument în favoarea armonizării legislative în acest domeniu al dreptului penal a fost întotdeauna acela că infractorii pot profita de diferenţele dintre diferitele sisteme penale pentru a putea scăpa de rigoarea legii, mai precis, se referă, în special, la dificultăţile întâmpinate de autorităţi atunci când răufăcătorii plănuiesc infracţiuni într-o ţară şi le comit în altă ţară sau când le comit într-o ţară şi apoi se refugiază în altă ţară. 

Un alt argument în favoarea armonizării îl constituie consensul statelor membre de a apăra interesele (în special cele financiare) ale Uniunii Europene cu aceeaşi diligenţă cu care îşi apără propriile interese. 
De aceea, lupta comună împotriva unor fenomene precum frauda şi corupţia la nivel european implică şi armonizarea în domeniul penal
.

Armonizarea legislaţiilor penale este prevăzută de articolul 29 litera (d) din Tratatul UE urmăreşte „armonizarea, atât cât este necesar, a normelor de drept penal ale statelor membre, în conformitate cu articolul 31, litera (e)”. 
În consecinţă, există un temei juridic pentru lucrări de armonizare, atât a codului penal, cât şi a procedurii penale.

Incriminarea faptelor penale
Armonizarea dreptului penal nu este o noutate în dreptul internaţional. Astfel, Convenţia de la Geneva din 20 aprilie 1929, adoptată în cadrul Societăţii Naţiunilor, defineşte practica de falsificare a banilor şi impune statelor care au aderat la aceasta să o califice ca infracţiune penală în propriile lor legislaţii, indiferent de moneda falsificată.

Se impune o clarificare referitoare la acţiunile întreprinse la nivelul Uniunii Europene, şi anume:
- armonizarea legislaţiilor penale nu constă într-o adoptare a unei legislaţii penale comune pe care judecătorii din diferite ţări ar putea să o aplice direct. Fiecare stat păstrează propriul său cod penal însă trebuie să îl pună în conformitate cu textul european. 
Aşadar, apropierea practicată în cadrul Uniunii Europene - sau în cadrul altor organizaţii internaţionale - reduce însă nu elimină deosebirile între diferitele legislaţii penale.
- tehnica utilizată constă într-o apropiere şi nu într-o unificare a dreptului penal. Statele membre se obligă să incrimineze cel puţin anumite practici, însă sunt libere să incrimineze oricare altele. Apropierea nu merge niciodată până la o definiţie care, după caz, ar impune şi statelor să dezincrimineze o practică. Cu alte cuvinte, este vorba de o apropiere asimetrică. 
Astfel,  Decizia-cadru 475/JHA din 13 iunie 2002 privind combaterea terorismului defineşte în articolul 2 alineatul 2 litera (b)) infracţiunea de participare la activităţile unei grupări teroriste. Totuşi, anumite ţări definesc mult mai pe larg decât altele practicile care constituie această infracţiune, din moment ce decizia cadru nu defineşte decât cerinţele minime ce trebuie să figureze în legislaţiile naţionale.

 Obiectivele armonizării legislaţiei penale
1. Obiectivul politic
Decizia de apropiere a codurilor penale a reprezentat dintotdeauna un obiectiv politic. Este vorba, în cazul Uniunii Europene, de a afirma faţă de restul comunităţii internaţionale că o practică este inacceptabilă într-o asemenea măsură încât trebuie să facă obiectul sancţiunilor penale. Lucrările desfăşurate în cadrul Uniunii Europene în materie de terorism acoperă în mod incontestabil această dimensiune exemplară, prezentă întotdeauna în activitatea internaţională.

Facilitarea asistenţei judiciare penale
Până la mandatul de arestare european, armonizarea legislaţiilor avea cu siguranţă un efect pozitiv pentru evitarea cazurilor de lipsă a dublei incriminări. În primul rând, apropierea asimetrică determină creşterea numărului de practici incriminate. 
Astfel, decizia-cadru privind terorismul care a obligat numeroase state membre să prevadă infracţiunea de apartenenţă la o organizaţie teroristă a eliminat în mare parte problemele dublei incriminări care apăreau înainte în anchetele efectuate de unele state membre pe acest temei juridic.
În al doilea rând, articolul 31 litera (e) din Tratatul UE stabileşte ca obiectiv

pentru Consiliu „adoptarea treptată de măsuri de instituire a unor reguli minime relative” nu numai „pentru elementele constitutive ale infracţiunilor penale”, ci şi „pentru sancţiunile aplicabile”.
Datorită acestei dispoziţii, Consiliul a putut să adopte instrumente care obligă statele membre să pedepsească toate practicile pe care acestea le definesc cu pedepse cu închisoarea de la 6 ani, al doilea aspect al controlului dublei incriminări.

 
Tehnica de limitare a controlului dublei incriminări introdusă prin mandatul de arestare european şi reluată apoi în numeroase instrumente, în special în materie de cercetare a probelor (îngheţarea activelor, mandat de obţinere de probe), a relativizat oarecum, dacă nu la nivel politic cel puţin la nivelul tehnicii juridice, utilitatea apropierii. 
Este suficient ca o practică să fie încadrată în categoria celor 32 de infracţiuni pentru a fi scutită de la controlul dublei incriminări şi pentru a obliga o ţară să fie de acord cu predarea unei persoane (mandat de arestare european) sau cu executarea unui act de constrângere. Or, pe durata negocierii privind apropierea legislaţiilor, un stat s-ar fi putut opune introducerii aceleiaşi practici în obligaţia de incriminare (din moment ce această negociere are loc în unanimitate). Participarea la activităţile unei grupări teroriste constituie un bun exemplu în acest sens.
Evitarea statelor sanctuare
 Într-un spaţiu practic fără control la frontiere, diferenţele semnificative între legislaţiile penale pot avea un impact infracţional greu de acceptat. Să presupunem o ţară A care are o legislaţie privind proxenetismul destul de puţin restrictivă sau

inexistentă în comparaţie cu o ţară B. Există o mare probabilitate, în special în zona de frontieră, ca proxeneţii să acţioneze din ţara A pentru a controla, fără nici fel de un risc, prostituatele din ţara B.
 De fapt, în lipsa unei legislaţii identice, atât extrădarea, cât şi asistenţa judiciară solicitată de ţara B în ţara A va fi imposibilă
.

Un instrument juridic care obligă statele membre să pedepsească proxenetismul în aceleaşi condiţii este pozitiv doar dacă pedeapsa privării de libertate de 6 luni este prevăzută. Acesta permite „desanctuarizarea” statului A în ceea ce priveşte cooperarea judiciară. Totuşi, dacă un stat se mulţumeşte doar cu această limită de 6 luni, nu se ajunge decât la un rezultat parţial. Continuând exemplul, dacă proxenetismul este pasibil de pedeapsă cu închisoarea de la 6 luni în statul A şi de la 10 ani în statul B, se poate considera în mod rezonabil că statul A nu încetează pe deplin să fie sanctuar faţă de statul B . 
Din acest motiv, în mai multe instrumente juridice adoptate începând cu anul 2000, Consiliul European a considerat că era necesar să decidă asupra apropierii nu doar a incriminărilor şi sancţiunilor destinate să declanşeze cooperarea judiciară, ci şi a pedepselor care depăşesc limita de 6 luni. 
Acest demers la nivel european poate fi denumit drept o „armonizare maximă a sancţiunilor”. 
De exemplu, s-a decis că falsificarea monedei euro ar trebui pedepsită, în toate statele membre, cu o pedeapsă cu închisoarea de cel puţin opt ani.   
Problematica „armonizării maxime” capătă contur aparte în cadrul Uniunii Europene. Statele membre incriminează în ansamblu aceleaşi practici (exemple precum proxenetismul nu sunt prea numeroase). Totuşi, la nivelul sancţiunilor apar cele mai importante diferenţe. Exemplul privind traficul de droguri este sugestiv la nivelul statelor membre, fapt relevat prin adoptarea unei decizii-cadru din 25.10.2004 ce incriminează traficul de stupefiante.

Unele state membre (Germania, Austria şi Danemarca în special) au criticat mult „armonizarea maximă”. Acestea au subliniat faptul că aceasta constituie un demers incomplet de apropiere a sancţiunilor penale, deoarece nu s-a luat în considerare modul în care sunt realizate urmăririle (legalitate sau oportunitate), condamnările efectiv pronunţate şi, mai ales regimul de aplicare a pedepselor (în special reducerea acestora, care nu respectă aceleaşi principii în toate ţările). Acestea  au criticat, de asemenea, inegalitatea care a avut loc, prin acest exerciţiu, în ierarhia pedepselor din dreptul lor penal.

De fapt, anumite legislaţii (franceză, britanică, spaniolă sau italiană) prevedeau, în medie, pedepse mult mai severe decât alte state (scandinave în special). Pedeapsa de opt ani din sistemul danez corespunde pedepsei de douăzeci de ani din sistemul francez. Consiliul a iniţiat, totuşi, o amplă dezbatere pentru a încerca să elaboreze o metodologie pentru armonizarea tuturor instrumentelor juridice. 
2. Domeniul armonizării legislaţiei penale
Consiliul European a iniţiat o politică de armonizare mai amplă decât cea prevăzută expressis verbis de Tratatul UE. 
 O interpretare literală a Tratatului de la Amsterdam ar fi permis în mod incontestabil să se afirme faptul că apropierea legislaţiilor trebuia limitată doar la infracţiunile următoare: criminalitate organizată, terorism şi trafic de droguri. 
Totuşi, în cadrul Consiliului European de la Tampere, şefii de stat sau de guvern au dat o altfel de interpretare tratatului. Lucrările de apropiere „(...) se vor referi, într-o primă fază, fără a aduce atingere domeniilor analizate mai pe larg în Tratatul de la Amsterdam, numai la un număr limitat de sectoare de o deosebită importanţă, precum criminalitatea financiară (spălarea de bani, corupţia, falsificarea monedei euro), traficul de droguri, traficul de fiinţe umane, în special exploatarea femeilor, exploatarea sexuală a copiilor, criminalitatea cu utilizarea de tehnologii avansate şi criminalitatea în detrimental mediului”.
 Indiferent de natura acesteia, armonizarea este necesară în scopul atingerii obiectivelor Tratatului UE. Aceasta nu ar putea să fie sistematică, conform principiului general de subsidiaritate. 
3. Tehnica armonizării
Instrumentele de armonizare adoptă, în general, o structură identică.

Definirea incriminărilor
Comportamentele ce trebuie incriminate fac obiectul unei descrieri detaliate. Precizia textelor adoptate are drept scop atât definirea a ceea ce trebuie incriminat, cât şi a ceea ce nu trebuie incriminat. 
De regulă, instigarea, complicitatea şi tentativa de comitere a unei infracţiuni intră în domeniul de aplicare al instituţiilor de drept penal având rolul de a asigura o armonizare mai amplă.

Competenţa instanţelor de judecată
Toate instrumentele Uniunii Europene care realizează o apropiere a incriminărilor penale conţin dispoziţii privind competenţa instanţelor statelor membre în ceea ce priveşte infracţiunea în cauză. Ar fi inutil să se creeze infracţiuni în comun, fără să se asigure faptul că statele membre vor dispune de mijloace juridice pentru sesizarea instanţelor lor.
În majoritatea cazurilor, textele adoptate au respectat tradiţiile juridice ale statelor membre, în special ale ţărilor de common law, care refuză să exercite orice fel de competenţă extrateritorială.
Totuşi, anumite texte au derogat de la acest principiu. Astfel, decizia-cadru din 29 mai 2000 privind protejarea monedei euro
 obligă statele membre să accepte competenţa instanţei lor indiferent de naţionalitatea autorului unei falsificări a monedei euro sau de locul în care aceasta a fost comisă. Este vorba de o formă de „competenţă universală”.
Responsabilitatea persoanelor juridice
Noţiunea de responsabilitate a persoanelor juridice pentru infracţiuni penale a fost introdusă în dreptul Uniunii Europene prin Protocolul al doilea (19 iunie 1997) la Convenţia privind protejarea intereselor financiare ale Comunităţilor Europene
.
 De atunci a fost reluată în majoritatea instrumentelor de apropiere a legislaţiilor penale. Aceasta obligă statele membre să adapteze măsurile legale necesare pentru a se asigura că o persoană juridică poate fi trasă la răspundere dacă infracţiunea care face obiectul instrumentului de apropiere a legislaţiilor a fost comisă în numele său. 
Această responsabilitate se extinde şi la cazurile în care comiterea infracţiunii a fost posibilă din cauza lipsei supravegherii de către persoana juridică.

Contrar unei opinii greşite foarte răspândite, Uniunea Europeană nu impune statelor membre să adopte sancţiuni de natură penală. Acestea pot fi de natură administrativă. Sistemul pe care îl au, de exemplu, Franţa sau Germania, care permite aducerea unei persoane în faţa tribunalului corecţional, nu a fost preluat de Uniunea Europeană.
II. COOPERAREA  JUDICIARĂ
Dezvoltarea fără precedent a relaţiilor internaţionale, pe toate planurile, impune o strânsă cooperare în materie penală în vederea creşterii eficacităţii sistemelor de justiţie penală. 

Astfel, cooperarea înternaţională a statelor membre ale Uniunii Europene în materie penală, în sensul colaborării şi asistenţei în diversele domenii ale activităţii juridice, este necesară în scopul combaterii fenomenului infracţional
.
Consiliul European este întotdeauna reticent să formuleze excepţii în materie de cooperare judiciară. Acesta preferă să le abordeze în instrumente specifice cooperării judiciare. Uneori, aceste excepţii sunt justificate. De exemplu, protejarea monedei euro împotriva falsificării a condus la adoptarea de măsuri destinate strângerii de informaţii judiciare în vederea stabilirii existenţei acestei practici şi identificării autorilor acesteia. 
Protejarea monedei euro a permis, de asemenea, adoptarea de dispoziţii asupra cărora Consiliul nu a reuşit să se pună de acord în instrumente „generale” de cooperare judiciară.
 De exemplu, a fost adoptat principiul recidivei internaţionale, de când a fost prevăzut, în ansamblu, într-o decizie-cadru.

Armonizarea procedurilor penale

Armonizarea procedurii penale este prevăzută în mod indirect în tratat, prin articolul 31 litera (c) din TUE, care prevede că „acţiunea în comun în domeniul cooperării judiciare în materie penală urmăreşte printre altele:
 ,,(...) c) asigurarea, în măsura în care este necesară îmbunătăţirea acestei cooperări, compatibilităţii normelor aplicabile în statele membre”.
Această noţiune de „compatibilitate” a normelor aplicabile în materie de procedură penală preconizează o anumită apropiere a procedurii penale. Or, deşi Consiliul a fost activ în materie de armonizare a dreptului penal, lucrările pentru procedura penală se desfăşoară într-un ritm mai lent.
Totuşi, există o necesitate puternică de armonizare: - în primul rând, acesta fiind şi scopul atribuit prin tratat, pentru favorizarea fezabilităţii spaţiului judiciar european. 
De exemplu, statele membre prezintă norme de fond şi de procedură foarte diferite pentru interceptările telefonice. Acest lucru a îngreunat extrem de mult negocierea dispoziţiilor privind interceptările telefonice internaţionale ale Convenţiei din 29 mai 2000 şi a condus la un rezultat deosebit de complex. 
 În al doilea rând, de la adoptarea principiului recunoaşterii reciproce, adică acordarea într-o oarecare măsură a unei competenţe teritoriale europene judecătorilor europeni, este imposibil să nu existe întrebări cu privire la procesul de adoptare a hotărârilor judecătoreşti destinate să fie recunoscute prin intermediul instrumentelor de recunoaştere reciprocă. 
Această problemă importantă s-a aflat în centrul polemicilor, în unele ţări, în momentul punerii în aplicare în dreptul naţional al mandatului de arestare european şi rămâne încă un subiect deschis pentru unele state membre în negocierile recente sau actuale ale instrumentelor întemeiate pe recunoaşterea reciprocă.
 În plus, este sigur că orice procedură penală trebuie să reprezinte un echilibru între eficienţă şi respectarea libertăţilor individuale. Acelaşi lucru este valabil şi la nivel european: eforturile nu pot fi îndreptate numai înspre eficienţa cooperării judiciare fără a se lua în calcul un aspect privind garanţiile procedurale. Acesta şi-a găsit răspunsul în Carta drepturilor fundamentale, proclamată la Nisa în 2001
. 
Această preocupare este mai vie în unele ţări cu sisteme totalitare în trecutul apropiat sau foarte apropiat.
 
În al treilea rând, este evident că orice progres în sensul unei adevărate justiţii europene va avea drept punct de plecare o anumită armonizare a procedurii penale sau crearea unei proceduri penale ad hoc (de exemplu instituţia nou creată - Procurorul European).
Non bis in idem
În februarie 2003, preşedinţia elenă a UE a prezentat un proiect de decizie-cadru
 concepută să revizuiască definiţia europeană a principiului juridic non bis in idem. 
Acest principiu care figurează atât în Carta drepturilor fundamentale (art. 50), cât ca principiu general al dreptului majorităţii statelor membre poate fi enunţat foarte simplu: nicio persoană nu poate fi urmărită sau condamnată penal în urma comiterii unei infracţiuni pentru care a fost deja achitată sau condamnată printr-o hotărâre penală definitivă. 
Problema se complică dacă principiul trebuie aplicat de un stat membru cu privire la o hotărâre pronunţată de un alt stat, mai ales dacă este vorba de o hotărâre care pune capăt urmăririlor în justiţie. Nivelul tehnic în materie este stabilit în articolele 54 - 57 din Convenţia privind aplicarea Acordului Schengen. 
Un alt aspect important în armonizarea legislaţiilor penale l-a constituit acordarea garanţiilor minime procedurale acordate suspecţilor şi persoanelor implicate în proceduri penale în Uniunea Europeană.
În acest sens, Comisia a prezentat Consiliului un proiect de decizie-cadru privind anumite drepturi procedurale acordate în cadrul procedurilor penale în Uniunea Europeană
. Aceasta a decis să se limiteze, în primă fază, la câteva puncte considerate atât esenţiale, cât şi prezentând un element transnaţional: acces la asistenţa unui avocat, atât înainte cât şi în timpul procesului; acces gratuit la serviciile unui interpret sau a unui traducător, atenţie corespunzătoare persoanelor cărora le este greu să urmărească procesul; dreptul de a comunica cu autoritatea consulară; informaţii privind drepturile acordate suspecţilor.

III. VIITORUL ARMONIZĂRII LEGISLATIVE
Comunitarizarea pilonului al treilea are drept scop de a permite adoptarea de măsuri de apropiere sub forma unei directive adoptate cu majoritate calificată. Cu alte cuvinte, un stat membru se află în situaţia de a fi obligat să incrimineze infracţiuni penale sau să instituie anumite norme de proceduri pe care nu le doreşte. 
Aşadar, în cazul în care apropierea actelor cu putere de lege şi a normelor administrative ale statelor membre în materie penală se dovedeşte indispensabilă pentru a asigura punerea în aplicare eficientă a unei politici a Uniunii Europene într-un domeniu care a făcut obiectul unor măsuri de armonizare, prin directive se pot stabili norme minime referitoare la definirea infracţiunilor şi a pedepselor

în domeniul în cauză. 
Directivele se adoptă prin aceeaşi procedură legislativă ordinară sau specială ca şi cea utilizată pentru adoptarea măsurilor de armonizare în cauză, fără a aduce atingere articolului 68 din Tratatul de la Lisabona
.
Din perspectiva Tratatului de reformă a UE vom putea asista, în timp, la o europenizare tot mai accentuată a dreptului naţional. S-au făcut paşi serioşi, în acest sens, într-un domeniu ce părea, acum câţiva ani, ca neputând fi influenţat de dreptul comunitar, cum este dreptul penal (admiţându-se dispoziţii minimale pentru armonizarea acestuia cel puţin în materia terorismului, crimei organizate şi traficului de fiinţe umane) sau crearea unui spaţiu judiciar comunitar (îndeosebi pentru urmărirea fraudelor vizând fondurile comunitare) ori în domeniul dreptului civil (proiectul de Cod civil european). 
În ce priveşte dreptul penal, Uniunea Europeană nu trebuie să limiteze infracţiunile ce pot conduce la o armonizare a sancţiunilor prin intermediul unei directive. Este vorba de infracţiuni penale şi de sancţiuni în domenii de criminalitate deosebit de grave care sunt de natură transfrontalieră ce rezultă din caracterul sau incidenţele acestor infracţiuni sau dintr-o anume necesitate de combatere a acestora pe temeiuri comune.
Armonizarea procedurii penale a statelor membre este, de asemenea, posibilă în măsura în care acest lucru este necesar pentru facilitarea recunoaşterii reciproce a deciziilor şi hotărârilor judecătoreşti, precum şi a cooperării poliţieneşti şi judiciare în materiile penale de natură transfrontalieră. 
În acest sens, admiterea reciprocă a probelor, garantarea drepturilor persoanelor în procedura penală şi a drepturilor victimelor infracţiunilor, toate sunt

subiecte care stau la baza îmbunătăţirii cadrului de protecţie judiciară la nivel european.
.

De asemenea, combaterea infracţionalităţii ce lezează interesele Uniunii (falsificarea monedei euro şi fraudele împotriva intereselor financiare ale Comunităţii) şi a infracţionalităţii grave transfrontaliere (care poate îmbrăca o diversitate de forme, de la contrabanda cu bunuri sau traficul de persoane, la prejudicierea mediului înconjurător) va cere până la urmă un set propriu de reguli şi o jurisdicţie omogenă care să nu fie fragmentată de frontierele naţionale.

Mai mult, elaborarea unui set clar de norme juridice în materie penală, comune la nivel european, este necesară, deoarece în contextul multitudinii de reglementări de natură penală existente în prezent în fiecare stat membru UE, principiul potrivit căruia necunoaşterea legii nu exonereză de răspundere persoana care încalcă dispoziţiile acesteia nu se poate aplica.

Un prim pas dar foarte important în direcţia acestei unificări îl constituie elaborarea de către experţii Uniunii Europene a unui corp de reguli (Corpus Juris) cu caracter penal, care ar urma să fie aprobate de Parlamentul European şi să se aplice în toate statele membre ale Uniunii.

Acest corp de reguli nu constituie nici un cod penal european, nici un cod de procedură penală, ci un fascicul de reguli penale menite să asigure, în spaţiul judiciar unificat al ţărilor membre ale Uniunii Europene, o represiune mai justă, mai simplă şi mai eficientă a faptelor care aduc atingere intereselor financiare ale Uniunii.

Aceste reguli au în vedere tradiţiile legislative ale ţărilor membre, principiile fundamentale de drept unanim recunoscute, dar şi principiile desprinse din practica Curţii Europene a Drepturilor Omului şi a Curţii de Justiţiei a Comunităţilor Europene.

Corpus Juris cuprinde 35 de reguli repartizate, tradiţional, în regulile de drept penal substanţial şi reguli de procedură penală.

În cadrul dispoziţiilor de drept penal material, Corpus Juris propune incriminarea următoarelor fapte: frauda la bugetul comunitar, care ar consta din prezentarea în faţa autorităţilor competente de declaraţii incomplete, inexacte sau bazate pe documente false cu scopul de a obţine un ajutor sau o subvenţie, ori pentru lichidarea unor datorii fiscale, acţiuni de natură să prejudicieze bugetul comunităţii, transmiterea ilicită de contracte, adică înţelegerea ocultă asupra ofertelor concurente în cadrul unei proceduri de adjudecare, înşelarea concurenţilor ori înţelegerea cu funcţionarul însărcinat cu adjudecarea; corupţia care poate fi comisă, atât de un funcţionar european (persoană care are statut de funcţionar al Comunităţilor Europene), cât şi de funcţionarul naţional.

De asemenea, mai pot fi incriminate: abuzul în funcţie al funcţionarului comunitar; ce constă fie în acordarea unei subvenţii sau ajutor, scutiri de obligaţii în favoarea unei persoane care nu are în mod evident drept la aceasta, fie prin intervenţia directă sau indirectă pentru acordarea de subvenţii, ajutoare sau scutiri de obligaţii unor societăţi sau în legătură cu operaţiuni în care are un interes personal; abuzul de încredere comis de funcţionarul comunitar în funcţia lui de gestionar al fondurilor provenite din bugetul comunitar; divulgarea secretelor funcţiei de către funcţionarul comunitar, dacă informaţia a fost cunoscută în exercitarea sau în virtutea activităţii profesionale; faptele de spălare a banilor, precum şi acelea de tăinuire şi, în sfârşit, asocierea de infractori în detrimentul bugetului comunitar, prin aceasta înţelegând fapta a două sau mai multe persoane de a se asocia având o organizare adecvată în vederea realizării uneia sau a mai multora dintre infracţiunile denumite mai sus.

Sub aspectul sancţiunilor, grupul de experţi ai Uniunii Europene care a redactat Corpus Juris, a propus ca pedepse principale: privaţiunea de libertate, confiscarea instrumentelor, a produsului şi a profitului rezultat din infracţiune, publicarea hotărârii de condamnare; iar ca pedeapsă complementară: excluderea de la subvenţiile viitoare pentru o durată de cel mult 5 ani (în cazul comiterii infracţiunii de fraudă în bugetul comunitar), excluderea de la tranzacţii viitoare pentru o durată de cel mult 5 ani, interzicerea funcţiei publice comunitare şi naţionale pe o durată de cel mult 5 ani.
În prezent, calea cea mai potrivită ce poate fi adoptată în domeniul criminalităţii pare să fie apelul la studii criminologice cu privire la manifestările infracţionalităţii şi, în special, cu privire la identificarea corectă a caracterului transfrontalier al infracţiunilor respective. 
Prin urmare, trebuie să fie găsită linia de colaborare nu numai în ceea ce

priveşte condiţiile de cooperare între statele membre, ci şi în chestiuni esenţiale de drept penal material şi procedural. 

Din acest motiv, ca un prim pas spre un cod penal unificat al UE, infracţiunile penale care trebuie să facă parte din codul penal european ar trebui să îndeplinească o serie de condiţii cumulative cum ar fi: fapta penală, infracţiunea comisă, să aibă un caracter transfrontalier; prevenirea, depistarea şi judecarea unor asemenea infracţiuni să presupună existenţa unor dificultăţi mai mari la nivel naţional decât la nivel european; infracţiunea să aibă legătură cu domeniile politicilor europene. 

Legat de acesta, crearea funcţiei de Procuror European dorită de către Comisia Europeană ar putea duce la stabilirea unui sistem hibrid care ar reprezenta calea de mijloc între aplicarea legii naţionale şi a celei europene. 

Construcţia unui sistem de justiţie penală europeană presupune, aşadar: armonizarea dispoziţiilor de drept penal prin raportare în special la obiectul incriminării şi la sancţiunile penale aplicabile, adică crearea unui drept penal european pe o bază comună de valori protejate; crearea unei structuri judiciare şi poliţieneşti europene; recunoaşterea mutuală a deciziilor judiciare în materie penală
.

